TSE จับมือพันธมิตรผุดโซลาร์ฟาร์มญี่ปุ่นเพิ่ม 17 MW-เจรจาอีก 100-200 MW
TSE จับมือพันธมิตรผุดโซลาร์ฟาร์มญี่ปุ่นเพิ่ม 17 MW-เจรจาอีก 100-200 MW
3 ธ.ค. 2558

นางสาวแคทลีน มาลีนนท์ ประธานกรรมการและประธานเจ้าหน้าที่บริหาร บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า กลุ่มบริษัทได้เซ็นสัญญาขยายการลงทุนกับกลุ่ม Prospec Holding Inc. ซึ่งเป็นกลุ่มพันธมิตรเดิม เพื่อลงทุนพัฒนาโครงการโรงไฟฟ้าพลังงานแสงอาทิตย์ในรูปแบบโซล่าร์ฟาร์มอีก 17 เมกะวัตต์ ที่เมือง Hanamizuki คาดว่าจะใช้เงินลงทุนพัฒนาโครงการประมาณ 2,000 ล้านบาท และใช้ระยะเวลาก่อสร้าง 2 ปี ทั้งนี้จะเริ่มดำเนินการผลิตเชิงพาณิชย์(COD) ได้ภายในปี 60 และตั้งเป้าทำรายได้จากโครงการนี้มากกว่า 200 ล้านบาท/ปี
ทั้งนี้ การขยายลงทุนดังกล่าวเป็นไปตามนโยบายที่ต้องการลงทุนขยายธุรกิจโรงไฟฟ้าพลังงานแสงอาทิตย์ไปยังภูมิภาคในเอเชียให้มากขึ้น โดยมีประเทศญี่ปุ่นเป็นหนึ่งในประเทศเป้าหมายการลงทุน ที่บริษัทต้องการรุกขยายธุรกิจโรงไฟฟ้าพลังงานแสงอาทิตย์ทั้งรูปแบบโซล่าร์ฟาร์มและโรงไฟฟ้าพลังงานประเภทอื่นๆ ผ่านบริษัทย่อย TSE Group International Pte Ltd ที่จดทะเบียนในประเทศสิงคโปร์    
นางสาวแคทลีน กล่าวอีกว่า การเซ็นสัญญาครั้งล่าสุดของ TSE นั้น ถือเป็นการรุกดำเนินธุรกิจโรงไฟฟ้าพลังงานแสงอาทิตย์ในประเทศญี่ปุ่นอย่างต่อเนื่อง หลังจากที่กลางปีนี้ TSE ได้จับมือพันธมิตรจากญี่ปุ่น 2 กลุ่ม ได้แก่ กลุ่ม Eco Solar Japan และกลุ่ม Prospec Holding Inc. ร่วมพัฒนาโครงการโรงไฟฟ้าพลังงานแสงอาทิตย์ในรูปแบบโซล่าร์ฟาร์ม รวม 25 เมกะวัตต์ ที่ใช้เงินลงทุนประมาณ 2,500 ล้านบาท และสามารถทำรายได้ต่อปีอย่างน้อย 300 ล้านบาท โดยในส่วนของ 25 เมกะวัตต์นี้ จะสามารถทยอย COD ได้ ตั้งแต่ต้นปี 59
ขณะเดียวกันบริษัทอยู่ระหว่างการเจรจากับพันธมิตรทางธุรกิจพัฒนาโครงการโรงไฟฟ้าอีก 2-3 โครงการ กำลังการผลิตรวมกว่า 100-200 เมกกะวัตต์ โดยมีทั้งรูปแบบโรงไฟฟ้าพลังงานแสงอาทิตย์และโรงไฟฟ้าจากพลังงานประเภทอื่นๆ ซึ่งคาดว่าจะได้ข้อสรุปในช่วงต้นปี 59 ทำให้กำลังการผลิตไฟฟ้าโดยรวมของ TSE เติบโตได้อย่างต่อเนื่อง